               EURÓPAI BIZOTTSÁG
            Brüsszel, 2022.4.6.
            COM(2022) 168 final

            Ajánlás
            A TANÁCS HATÁROZATA
            az Európai Unió és a Moldovai Köztársaság közötti, közúti árufuvarozásról szóló megállapodásra irányuló tárgyalások megkezdésére való felhatalmazásról

               INDOKOLÁS

               1.Az ajánlás háttere

               A Bizottság ezen ajánlás keretében felkéri a Tanácsot, hogy az Ukrajnával szemben provokáció nélkül indított, indokolatlan orosz katonai agresszió következményeinek kezelése érdekében adjon felhatalmazást egy, az Európai Unió és Moldova közötti közúti árufuvarozásról szóló, korlátozott idejű megállapodásra (a továbbiakban: megállapodás) irányuló tárgyalások megkezdésére, és jelölje ki a Bizottságot az Unió főtárgyalójának. Ajánlásához a Bizottság tárgyalási irányelveket is csatolt.

               2.Előzmények

               Az Unió és Moldova közötti közúti árufuvarozást jelenleg nagyrészt az uniós tagállamok és Moldova közötti kétoldalú fuvarozási megállapodások szabályozzák. Ezek a megállapodások a tranzit- és a kétoldalú kereskedelem tekintetében mindkét fél fuvarozói számára kontingenseket írnak elő. A Moldovai Nemzeti Közúti Fuvarozási Ügynökség által szolgáltatott információk szerint Észtország, Litvánia, Lettország, Lengyelország, Szlovákia, Magyarország és Szlovénia összesen 15 000 kontingenst osztott ki Moldovának. Ebből a teljes mennyiségből 14 320 tranzit- vagy kétoldalú kontingens és 680 egyetemes kontingens. Az említett országok által Moldovának 2022-re kiosztott összes kontingensből 2022. március 17-re csak 8 647 kontingens maradt (az összes kontingensnek csak mintegy 60 %-a).

               A fent említett kétoldalú megállapodásokon alapuló engedélyek mellett a Nemzetközi Közlekedési Fórum (a továbbiakban: ITF) működtet egy többoldalú kvótarendszert, amely többoldalú engedélyeket biztosít a Közlekedési Miniszterek Európai Konferenciájának (a továbbiakban: ECMT) valamely tagállamában letelepedett fuvarozási vállalkozások által végzett nemzetközi közúti árufuvarozáshoz. Az engedélyek az ECMT-tagállamok közötti, illetőleg egy vagy több ECMT-tagállam területén áthaladó árufuvarozásra vonatkoznak. Az ECMT-rendszeren belüli kontingensek száma azonban meglehetősen alacsony a kétoldalú megállapodások alapján kiadott kontingensekéhez képest (bár az adatokat nem lehet szigorúan összehasonlítani, mivel az ECMT-kvóták éves engedélyekre, míg a szóban forgó kétoldalú megállapodások egyszeri utak tekintetében kiállított engedélyekre vonatkoznak). 2022-ben 1 430 éves engedélyt és 1 752 rövid távú engedélyt adtak ki moldovai fuvarozóknak.

               Moldova részes fele a nemzetközi közúti fuvarozást végző járművek személyzetének munkájáról szóló megállapodásnak
                  1
                (a továbbiakban: AETR-megállapodás), amelynek valamennyi uniós tagállam szerződő fele. Következésképpen az Unió területén árut szállító moldovai fuvarozóknak a vezetési idő, a szünetek és pihenőidők tekintetében ugyanolyan követelményeknek kell megfelelniük, mint amelyeket az 561/2006/EK rendelettel
                  2
                összhangban az Unióban alkalmaznak.

               Az Ukrajnával szembeni orosz katonai agresszió következtében Moldova rendkívül súlyos közlekedési nehézségekkel küzd. Az ukrajnai háború arra kényszeríti a moldovai közúti fuvarozókat, hogy alternatív útvonalakat keressenek az Ukrajna területén való áthaladás elkerülése érdekében, ami ez idáig az egyetlen módját jelentette az Ukrajnától keretre fekvő harmadik országok piaci elérésének. A moldovai fuvarozók azonban nem rendelkeznek a megfelelő engedélyekkel ahhoz, hogy áthaladjanak az említett alternatív útvonalak által érintett tagállami területeken. Ennek következtében veszélybe kerül az áruk (különösen a mezőgazdasági termékek) szállítására vonatkozóan a fuvarozók és a fent említett országokban letelepedett kereskedelmi partnereik között létrejött hosszú távú szerződések teljesítése. Egyre nagyobb szükség van Moldova és az EU közötti kétoldalú szállítási műveletekre is, melyekhez a jelenlegi engedélyek nem biztosítanak megfelelő keretet. A moldovai fuvarozók szállítási jogainak kiterjesztése és kölcsönösen az uniós fuvarozók számára is kiterjesztett jogok biztosítása egyúttal azt is lehetővé tenné az EU számára, hogy több árut exportáljon Moldovába, ami az EU érdekét is szolgálja. Ugyanakkor előfordulhat, hogy a háborúnak a nemzetközi piacokra gyakorolt hatására reagálva Moldovának még nagyobb mértékben módosítania kell gazdasági és szállítási mintáit.

               Ezért miközben Moldova ideiglenesen már több mint 350 000 Ukrajnából érkező és más országokba tovább utazó menekültet fogadott be, nagy nehézségekkel küzdő gazdaságának támogatása érdekében helyénvaló sürgősen olyan megállapodást kötni az Európai Unió és Moldova között, amely lehetővé teszi az Ukrajnán áthaladó, blokkolt tranzitútvonalaknak az EU-n keresztüli, kedvezőbb közúti fuvarozási alternatívákkal való lehető legnagyobb mértékű felváltását, valamint a Moldova és az EU közötti kétoldalú közúti fuvarozás javítását. Az említett megállapodásnak mindaddig fenn kell maradnia, amíg a háború súlyos hatást gyakorol a fuvarozási műveletekre és az ukrán közlekedési infrastruktúrára.

               A szóban forgó megállapodás az EU érdekét is szolgálja, mivel az EU-nak érdeke fűződik a moldovai gazdaság stabilizálásához, tekintettel többek között arra, hogy az országnak meg kell küzdenie a háború elől menekülők beáramlásából eredő nehézségekkel, valamint hogy az orosz agresszió által az EU és határai biztonsági helyzetére gyakorolt hatás enyhítése uniós érdek. Emellett az uniós fuvarozók fuvarozási jogai – a moldovai fuvarozók számára biztosított jogokhoz hasonló módon – kölcsönös alapon szintén bővülni fognak, ami pozitív hatással lesz az EU gazdaságára.

               Az egyrészről az Európai Unió, az Európai Atomenergia-közösség és tagállamaik, másrészről a Moldovai Köztársaság közötti társulási megállapodás 80. cikkének c) pontja felszólítja a feleket az EU és Moldova területei közötti közlekedési összeköttetés javítására, 82. cikke pedig együttműködésre szólít fel az áruk mozgásának javítása, valamint a Moldovai Köztársaság, az EU és a régió harmadik országai közötti forgalom folyamatosságának növelése érdekében, az adminisztratív, technikai és egyéb akadályok felszámolása révén.

               3.Összhang az Unió egyéb szakpolitikáival

                  Ez a megállapodás összhangban van az EU Moldovával fenntartott jelenlegi külkapcsolati politikájával. Moldova kormánya sürgős intézkedésként kérte a megállapodás megkötését. Az említett megállapodás továbbá kiegészíti a Moldovának 2022 márciusában nyújtott uniós támogatást, amelyet az Unió azzal célja nyújtott a moldovai hatóságoknak, hogy segítse őket az orosz megszállás miatt Ukrajnából menekülő személyek támogatásában. Az ukrajnai háború által okozott fuvarozási akadályok időtartamára szóló, a közúti árufuvarozásra vonatkozó, korlátozott idejű megállapodás Moldovával való megkötése emellett összhangban lenne az Unió és Moldova között 2014. június 27-én aláírt társulási megállapodással
                     3
                   is.

               4.Jogalap, szubszidiaritás és arányosság

               •Jogalap

                  Az Unió és egy harmadik ország közötti megállapodásra irányuló tárgyalások megkezdésére való felhatalmazásról és a főtárgyalónak szóló irányelvekről szóló határozat eljárási jogalapja az EUMSZ 218. cikkének (3) és (4) bekezdése.

               •Uniós hatáskör

                  Az EUMSZ 216. cikkének (1) bekezdése kimondja:

                  „Az Unió megállapodást köthet egy vagy több harmadik országgal vagy nemzetközi szervezettel, ha a Szerződések ilyen megállapodás megkötését írják elő, ha az a Szerződésekben meghatározott célkitűzések elérése érdekében szükséges, ha valamely kötelező erejű jogi aktus ilyen értelmű rendelkezést tartalmaz, vagy ha az a közös szabályokat érintheti, illetve azok alkalmazási körét megváltoztathatja.”

               Ez a megállapodás az uniós közlekedéspolitika hatálya alá tartozik, és a Szerződésekben említett célkitűzések egyikének – nevezetesen a szabad és tisztességes kereskedelemhez való uniós hozzájárulásnak – az eléréséhez szükséges.

               Emellett egy uniós jogalkotási aktus kifejezetten rendelkezik a közúti árufuvarozásra vonatkozó nemzetközi megállapodások megkötéséről.

               A nemzetközi közúti árufuvarozási piachoz való hozzáférés közös szabályairól szóló, 2009. október 21-i 1072/2009/EK európai parlamenti és tanácsi rendelet és különösen 1. cikkének (2) és (3) bekezdése kimondja:

               „(2) Ezt a rendeletet egy tagállamból harmadik országba vagy harmadik országból tagállamba történő fuvarozás esetén a tranzittagállamok területén végzett útszakaszokra kell alkalmazni. A rendelet nem alkalmazandó a berakodás és kirakodás helye szerinti tagállam területén végzett fuvarozásra mindaddig, amíg nem kötötték meg a Közösség és az érintett harmadik ország között szükséges egyezményt.

               (3) A (2) bekezdésben említett egyezmény megkötéséig ez a rendelet nem érinti az alábbiakat:

               a) egy tagállamból harmadik országba vagy harmadik országból egy tagállamba történő olyan fuvarozásokra vonatkozó rendelkezések, amelyek a tagállamok és az érintett harmadik országok által megkötött kétoldalú egyezményekben szerepelnek;

               b) egy tagállamból harmadik országba vagy harmadik országból egy tagállamba történő olyan fuvarozásokra vonatkozó, a tagállamok között megkötött kétoldalú egyezményekben szereplő rendelkezések, amelyek vagy kétoldalú engedélyek, vagy liberalizációs rendelkezések alapján megengedik áru berakodását vagy kirakodását egy tagállamban olyan fuvarozó számára, amelynek székhelye nem abban a tagállamban van.”

               Ezen túlmenően az Unió és Moldova közötti társulási megállapodás 82. cikke kimondja, hogy a két fél közötti együttműködés célja az utasok és az áruk mozgásának megkönnyítése, valamint a Moldovai Köztársaság és az EU közötti szállítások zökkenőmentességének javítása.

               Továbbá – amint azt az Európai Bíróság ítélkezési gyakorlata megállapította – megkötése érintheti vagy módosíthatja a közös szabályok alkalmazási körét. A Bíróság különösen a 2017. május 16-i 2/15. sz. véleményének
                  4
                201. pontjában a következőket állapította meg:

               „201. Amint azt a Bíróság már megállapította, amennyiben az Unió és valamely harmadik állam közötti megállapodás az e megállapodásban szereplő nemzetközi kapcsolatokra olyan szabályok alkalmazását írja elő, amelyek jelentős átfedésben vannak az Unión belüli helyzetekben alkalmazandó uniós közös szabályokkal, e megállapodást úgy kell tekinteni, mint amely érintheti vagy módosíthatja e közös szabályok alkalmazási körét. Az említett közös szabályokkal való ellentét hiánya ellenére ugyanis azok értelmét, alkalmazási körét és hatékony érvényesülését befolyásolhatja e megállapodás (lásd különösen: 2006. február 7‑i 1/03 vélemény [új Luganói Egyezmény], EU:C:2006:81, 143. és 151–153. pont; 2014. október 14‑i 1/13 vélemény [harmadik államok Hágai Egyezményhez való csatlakozása], EU:C:2014:2303, 84–90. pont; 2014. november 26‑i Green Network ítélet, C‑66/13, EU:C:2014:2399, 48. és 49. pont). ”

                  A piacra jutásnak ebben az ajánlásban előirányzott lehetősége kétségkívül átfedésben van az Unió által a nemzetközi közúti árufuvarozás tekintetében elfogadott, a piacra jutásra vonatkozó rendelkezésekkel.

                  A fentiekre tekintettel az EUMSZ 3. cikkének (2) bekezdése értelmében az Unió kizárólagos külső hatáskörrel rendelkezik a tervezett megállapodás megkötésére.

               Amennyiben a tervezett megállapodás nem váltja fel a meglévő kétoldalú megállapodásokat, azok a tervezett megállapodás értelmében továbbra is alkalmazhatók. A megállapodás megszűnését követően a megkötött kétoldalú megállapodások ismét önállóan alkalmazhatók, amíg az Unió nem köt újabb megállapodást Moldovával a közúti fuvarozás területén.

               •A Bizottság konzultációs kötelezettsége

               Figyelembe véve az Európai Unió Bíróságának a C-425/13. sz. ügyben 2015. július 16-án hozott ítéletét
                  5
               , amely tisztázza a különböző intézmények szerepét az EUMSZ 218. cikke (2) és (4) bekezdésének az EUSZ 13. cikkének (2) bekezdésében meghatározott, az intézményi egyensúlyra és a jóhiszemű, kölcsönös együttműködésre vonatkozó elv szerinti alkalmazásában, a megállapodásnak tükröznie kell az intézmények szerepére vonatkozó említett pontosításokat.

               Helyénvaló, hogy a Bizottság a Tanács és a Tanács által kijelölt különbizottság rendelkezésére bocsássa a tárgyalások előrehaladásának nyomon követéséhez szükséges valamennyi információt, többek között a többi fél által a tárgyalások során képviselt általános célokat és álláspontokat. A Bizottság írásban jelentést tesz a Tanácsnak és a Tanács által kijelölt különbizottságnak a tárgyalások eredményéről oly módon, amely lehetővé teszi a Tanács számára, hogy gyakorolja intézményi előjogait.

               Az EUSZ 13. cikkének (2) bekezdésében előírt intézményi egyensúly tiszteletben tartására vonatkozó kötelezettségnek és az EUMSZ 218. cikkének (10) bekezdésében meghatározott kötelezettségnek való megfelelés érdekében a Bizottság ugyanilyen mértékben tájékoztatja az Európai Parlamentet is.

               •Arányosság

                  Az ajánlás megfelel az arányosság elvének a következő okok miatt:

                  A tervezett megállapodás a leghatékonyabb eszköz az EU és Moldova közötti közúti fuvarozási kapcsolatok javítására, mivel megszünteti a tagállamok és Moldova közötti kétoldalú megállapodásokban meghatározott kontingensek szükségességét az árutovábbítás tekintetében.

                  A javasolt megállapodás sem a tagállami hatóságokra, sem az ágazatra nem ró további adminisztratív vagy pénzügyi terhet. Ezzel szemben várhatóan csökkenteni fogja mind az ágazat, mind a tagállamok adminisztratív terheit, mivel azáltal, hogy az Uniós fuvarozók jogai kölcsönös alapon a moldovai fuvarozók jogaihoz hasonlóan bővülnek (tranzitjogok és kétoldalú nemzetközi fuvarozási jogok), az uniós fuvarozóknak nem lesz szükségük engedélyekre, és ezáltal csökkennek az uniós fuvarozási ágazat adminisztratív terhei.

               5.Költségvetési vonzatok

                  Az ajánlás nincs hatással az uniós költségvetésre.

               6.Egyéb elemek

               •Az ajánlás egyes rendelkezéseinek részletes magyarázata

               Az Ukrajnával szembeni orosz katonai agresszió következményeinek kezelése érdekében a tanácsi határozat felhatalmazást ad egy, az Unió és Moldova közötti közúti árufuvarozásról szóló megállapodásra irányuló tárgyalások megkezdésére, és kijelöli a Bizottságot az Unió főtárgyalójának. A határozathoz csatolt tárgyalási irányelvek átfogó leírást adnak a tervezett megállapodás hatályáról.

               Ajánlás

               A TANÁCS HATÁROZATA

               az Európai Unió és a Moldovai Köztársaság közötti, közúti árufuvarozásról szóló megállapodásra irányuló tárgyalások megkezdésére való felhatalmazásról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 218. cikke (3) és (4) bekezdésére,

               tekintettel az Európai Bizottság ajánlására,

               mivel:

               (1)Tárgyalásokat kell kezdeni egy, az Unió és a Moldovai Köztársaság közötti, a közúti árufuvarozásról szóló megállapodás megkötése céljából. Helyénvaló, hogy a megállapodás mindaddig alkalmazandó legyen, amíg az Ukrajna elleni orosz agresszió súlyos hatást gyakorol a fuvarozási műveletekre és az ukrán közlekedési infrastruktúrára.

               (2)A Bizottságot ki kell jelölni az Unió tárgyalójának.

               (3)A tárgyalásokat a Bizottságnak a(z) [a különbizottság neve a Tanács által beszúrandó]-val/-vel konzultálva kell lefolytatnia.

               ELFOGADTA EZT A HATÁROZATOT:

               1. cikk

               A Tanács felhatalmazza a Bizottságot, hogy az Unió nevében tárgyalásokat folytasson az Európai Unió és a Moldovai Köztársaság közötti, a közúti árufuvarozásról szóló megállapodásról.

               2. cikk

               A tárgyalási irányelveket a melléklet tartalmazza.

               3. cikk

               A tárgyalásokat a(z) [a különbizottság neve a Tanács által beszúrandó]-val/-vel konzultálva kell lefolytatni.

               4. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A megállapodás aláírására 1970. július 1-jén, Genfben került sor.

                     (2)

                        Az Európai Parlament és a Tanács 561/2006/EK rendelete (2006. március 15.) a közúti szállításra vonatkozó egyes szociális jogszabályok összehangolásáról, a 3821/85/EGK és a 2135/98/EK tanácsi rendelet módosításáról, valamint a 3820/85/EGK tanácsi rendelet hatályon kívül helyezéséről.

                     (3)

                        HL L 260., 2014.8.30., 4. o.

                     (4)

                        ECLI:EU:C:2017:376.

                     (5)

                        EU:C:2015:483.

    ---documentbreak---

               EURÓPAI BIZOTTSÁG
            Brüsszel, 2022.4.6.
            COM(2022) 168 final

            MELLÉKLET
            a következőhöz:
            AjánlásA TANÁCS HATÁROZATA
            az Európai Unió és a Moldovai Köztársaság közötti, közúti árufuvarozásról szóló megállapodásra irányuló tárgyalások megkezdésére való felhatalmazásról

               MELLÉKLET

               Az Európai Unió és a Moldovai Köztársaság közötti, a közúti árufuvarozásról szóló megállapodásról folytatott tárgyalás irányelvei

               1.A tárgyalás célkitűzései

               A tárgyalás célja a Moldova és az Unió közötti közúti árufuvarozás liberalizálásának lehetővé tétele a tranzitjogok és a kétoldalú nemzetközi fuvarozási jogok tekintetében az Ukrajnával szemben provokáció nélkül indított, indokolatlan orosz katonai agresszió időtartamára.

               2.A megállapodás hatálya

               (1)A megállapodásnak liberalizálnia kell a közúti árufuvarozást azáltal, hogy az Európai Unió és Moldova közötti árutovábbítást és kétoldalú nemzetközi fuvarozást lehetővé tevő hozzáférési jogokat biztosít a moldovai és európai uniós fuvarozók számára. A megállapodásnak fenn kell tartania vagy bővítenie kell az uniós tagállamok és Moldova között meglévő kétoldalú közúti fuvarozási megállapodások keretében rendelkezésre álló piacra jutási vagy egyéb kereskedelmi lehetőségeket.

               (2)A megállapodásnak az EU valamennyi hivatalos nyelvén egyaránt hitelesnek kell lennie, és tartalmaznia kell egy erre vonatkozó nyelvi záradékot.

               (3)A megállapodásnak időben korlátozottnak kell lennie, és addig kell alkalmazandónak lennie, amíg az Ukrajna elleni orosz agresszió súlyos hatást gyakorol a fuvarozási műveletekre és az ukrán közlekedési infrastruktúrára.

               3.Általános rendelkezések

               A megállapodás elsőbbséget fog élvezni a tagállamok és Moldova között korábban létrejött, a közúti szállításról szóló, meglévő kétoldalú megállapodások rendelkezéseivel szemben.

               A megállapodás megszűnését követően az Európai Unió tagállamai és Moldva között létrejött kétoldalú megállapodások ismét önállóan alkalmazhatók, amíg az Unió nem köt újabb megállapodást Moldovával a közúti fuvarozás területén.

               4.A megállapodás igazgatása

               Létre kell hozni egy, a felek képviselőiből álló vegyes bizottságot, amelynek feladata a megállapodás igazgatása és megfelelő végrehajtása lesz, különösen a megállapodás mellékletében foglalt, Moldova által betartandó uniós szabályoknak a módosításukat követő kiigazítása, valamint a közúti közlekedés területén uniós szinten elfogadott új szabályok tekintetében.

               A moldovai szakértők megfigyelőként részt vehetnek a Moldova által alkalmazandó – a megállapodás mellékletében meghatározott – uniós jogszabályokkal foglalkozó, az Unió által létrehozott szakértői csoportokban.

               A megállapodásban meg kell határozni egy gyors, hatékony és kötelező erejű vitarendezési mechanizmust, amely biztosítja a megállapodás megfelelő alkalmazását.

               A vitarendezési mechanizmus ellenére a megállapodásnak tartalmaznia kell az abban meghatározott kötelezettségek teljesítésének elmulasztása esetén alkalmazandó olyan rendelkezéseket, amelyek például lehetővé teszik megfelelő védintézkedések elfogadását vagy a megállapodás feltételei alapján biztosított jogok vagy kiváltságok teljes vagy részleges felfüggesztését.

               5.A tárgyalások lefolytatása

               A Bizottság a fenti irányelvek alapján folytatja le a tárgyalásokat, és biztosítja az egyéb releváns területeken jelenleg folyó és jövőbeli tárgyalásokkal való megfelelő koordinációt.